Litbelas

Lietuvos ir Baltarusijos socialistinė sovietų respublika arba tiesiog Litbelas – bolševikų įkurtas marionetinis valstybinis darinys, gyvavęs  1919 m. vasario – rugpjūčio mėnesiais Baltarusijos ir dalies Lietuvos teritorijose, užimtose Raudonosios armijos. Valstybinis darinys įkurtas Lietuvos-sovietų karo bei Lenkijos–sovietų karo metu, formaliai sujungus trumpai egzistavusias Lietuvos SSR ir Baltarusijos SSR.

Vertinama kaip marionetinė Sovietų Rusijos valstybė, per trumpą savo gyvavimo laikotarpį Litbelo vyriausybė turėjo ribotą valdžią teritorijose, į kurias pretendavo. Iki 1919 m. rugpjūčio mėn. Litbelas prarado visų jai priklausančių teritorijų kontrolę, į priekį žengiant Lenkijos kariuomenei ir, mažesne apimtimi, Lietuvos kariuomenei.

 Prielaidos 

1918 m. gruodžio mėn. Baltarusiją paliko Vokietijos kariuomenė, kuri ėmė trauktis ir iš Lietuvos. Lietuvos ir Baltarusijos teritorijoje tuo metu jau buvo keli valdžios centrai – Lietuvos Taryba ir jos 1918 m. lapkričio mėn. suformuota vyriausybė, komunistus palaikančios grupuotės, lenkų kariniai junginiai. 

 Sovietinė Lietuva 

1918 m. gruodžio 4 d. lietuviškosios RKP(b) sekcijos Maskvoje centrinis biuras nusprendė sukurti laikinąją Lietuvos revoliucinę vyriausybę. Gruodžio 8 d. buvo suformuota Lietuvos laikinoji revoliucinė darbininkų ir valstiečių  vyriausybė vadovaujama Vinco Mickevičiaus Kapsuko. 1918 m. gruodžio 16 – 1919 m. sausio 7 d. ši vyriausybė buvo įsikūrusi Raudonosios armijos užimtame Daugpilyje. Gruodžio 16 d. Laikinoji revoliucinė vyriausybė paskelbė manifestą, kuriuo paskelbė vokiečių okupacinės kariuomenės valdžios panaikinimą, Lietuvos Tarybos paleidimą, valdžios perėjimą darbininkų deputatų taryboms bei Lietuvos Tarybų Respublikos įkūrimą. Tuo pačiu metu, gruodžio 15 d. tarybų valdžią Vilniuje paskelbė Prano Eidukevičiaus vadovaujama Vilniaus darbininkų deputatų taryba; gruodžio 16 d. komunistai, Bundo nariai ir kairieji socialdemokratai surengė demonstraciją ir mitingą palaikantį Raudonąją armiją ir komunistų valdžią; gruodžio 18 d. Vilniaus tarybos manifestas išleistas žydų, lietuvių, lenkų ir rusų kalba. Gruodžio 16-19 dienomis komunistų demonstracijos organizuotos ir kituose Lietuvos miestuose; kai kuriose gyvenvietėse taip pat kūrėsi darbininkų deputatų tarybos, kurios dažniausiai realios valdžios neturėjo. 1918 m. gruodžio 22 d. Tarybų Rusijos sovnarkomas pripažino Lietuvos Tarybų Respubliką (kartu su Tarybų Latvija). 1918 m. gruodį – 1919 m. sausį raudonieji užėmė didžiąją Lietuvos dalį, iš kurios buvo išvesta vokiečių kariuomenė. Anksčiau sukurtos tarybos buvo išvaikytos ir sukurti revoliuciniai komitetai. Sausio 5 d. Raudonoji armija užėmė Vilnių, į kurį persikėlė ir Vinco Mickevičiaus-Kapsuko vyriausybė.

 Sovietinė Baltarusija 

Tuo metu 1918 m. gruodžio 30-31 d. Smolenske analogiškai buvo sukurta Baltarusijos Laikinoji revoliucinės darbininkų ir valstiečių vyriausybė, kuriai vadovavo D. F. Žilunovičius. 1919 m. sausio 1 d. Laikinoji revoliucinė vyriausybė paskelbė manifestą, kuriuo paskelbė Baltarusijos Sovietų Socialistinės Respublikos sukūrimą. 1919 m. sausio 5 d. ši vyriausybė persikėlė į Raudonosios armijos užimtą Minską, kuris tapo respublikos sostine.

 Litbelas 
Po pirmųjų rimtų mūšių tarp puolančios Raudonosios armijos ir lenkų dalinių (1919 m. vasario 14 d.) pirmojoje Lenkijos-sovietų karo fazėje Lenkijos armija kovo pradžioje perėjo į puolimą. 1919 m. vasario 27 d. Baltarusijos Sovietų Socialistinė Respublika susijungė su Lietuvos Tarybų Socialistine Respublika. Šios valstybės vadovais buvo Kazimieras Cichovskis (Kazimierz Cichowski, Казимир Генрихович Циховский) ir Vincas Mickevičius-Kapsukas.

 Administracinis suskirstymas 

Buvo suskirstyta į penkias gubernijas:
 Gardino
 Kauno
 Minsko
 Suvalkų
 Vilniaus

 Pastabos 

 Šaltiniai